Skessuhorn fékk ábendingu um að athafnamaður á Suðurlandi væri að flytja inn nýjar dráttarvélar sem samt mætti segja að væru hálfrar aldar gamlar , eða í það minnsta hönnun þeirra . Tafe heita vélarnar og eru þær eftirlíking af 1957 módeli af Ferguson 35 . Eins einkennilega og það hljómar , er því hægt í dag að panta 2008 árgerð af dráttarvél sem þó er í raun árgerð 1957 . Þetta er merkilegt og á erindi við vestlenska Massey Ferguson aðdáendur sem og aðra . „ Eftir að það fréttist að ég væri að flytja þessar vélar inn hefur síminn ekki stoppað hjá mér , ” segir Borgþór Helgason eigandi innflutningsfyrirtækisins BH tækni á Hellu . „ Maður er eins og keðjureykingamaður í símanum , um leið og einn leggur á er ég þegar kominn með annan á hina línuna . ” Borgþór segir að það hafi verið svolítið bras að koma vélinni yfir „ tollamúrana ” en það sé eðlilegt þegar fyrsta vél eigi í hlut . Eftir að sú fyrsta er komin í gegn gangi innflutningurinn nokkuð liðlega fyrir sig . Hann stefnir þó ekki á að flytja inn vélar í framhaldinu nema að pantanir liggi fyrir , en segir þó að 90% líkur séu á því að fyrsta vélin sé seld . Aðspurður segir hann að vélin kosti um 1.700 þúsund krónur plús virðisaukaskattur en það sé þó háð genginu hverju sinni sem er jú síbreytilegt frá degi til dags . Borgþór segir að vélarnar séu í raun alveg eins og MF 35 árgerð 1957 , partar gangi á milli o.s.fv. en þó er olíuverkið í vélunum uppfært til þess að þær mæti nútíma mengunarstöðlum . Vélarnar eru framleiddar í Ferguson-tengdri verksmiðju á Indlandi undir ströngu gæðaeftirliti . Borgþór segist einnig ætla að flytja inn stærri gerðir Tafe véla en þó sérhæfi hann sig í smávélum og ætli að halda sig við það . „ Það eru aðrir , góðir í þessum stóru vélum og ég hef ekkert erindi að fara að reyna að keppa við þá , ” segir hann . Að sögn Borgþórs var smávélamarkaðurinn hinsvegar vanræktur og fór hann því að þreifa fyrir sér með innflutning . „ Ég hef verið að flytja inn Tym smávélar í nokkurn tíma en vildi bæta við mig vélum , ” segir hann . Því hafi hann farið og kynnt sér vélar í Bretlandi um leið og hann kynnti sér 2008 árgerð Tym . Fyrst hafi hann verið að hugsa um kínverskar vélar en þær hafi ekki staðist gæðakröfur hans . „ Mér var í raun sagt að ef ég vildi eiga einhverja vini á Íslandi ætti ég ekki að flytja inn þessar vélar , ” segir Borgþór og hlær . Tafe stóðust hinsvegar kröfur hans og því hafi hann tryggt sér umboð þeirra hér á landi en vélarnar eru seldar um alla Evrópu . “ Ég veit hvað virkar og hvað ekki og ég nenni ekki að vera að selja eitthvað dót sem er síbilandi , ” segir hann . Borgþór , sem er vélvirkjameistari að mennt , mun sjálfur sjá um þjónustu á vélunum . „ Allar þessar vélar sem ég er að selja eru lausar við allt tölvukerfi sem er gott hér á Íslandi , ” segir Borgþór . Hann segir að ef menn geti notast við smávélar þá feli það í sér umtalsverðan sparnað í olíukaupum . Svo er bara spurning hvort Tafe 35 DI Classic vélarnar séu gjaldgengar í Ferguson skrúðaksturinn á safnadeginum á Hvanneyri þann 13. júlí næstkomandi . Á myndinni hér að ofan er Tafe 35 DI Classic , en 1949 árgerð af Ferguson er fyrir aftan . Myndin er tekin á hafnarbakkanum í síðustu viku .